Kaník, Ľudovít, poslanec NR SR (2013-04-16):
Ďakujem. Tak už len záverom. Prvý bod, čo by som chcel povedať, je, že pán Hlina dobre upozornil na to, že táto schôdza sa koná aj preto, lebo pán Fico si na to pripravil taký svoj scenár, že my tu hovoríme a on podpisuje memorandá a stihol ešte aj sľúbiť 60-tisíc pracovných miest na Slovenskej obchodnej a priemyselnej komore. No strašne mi to pripomenulo pána Mečiara svojho času, keď sa vrátil z Ruska a povedal, že doniesol, už sa nepamätám, 100-tisíc, 200-tisíc pracovných miest. Myslím si, že aj naplnenie tohto sľubu bude úplne rovnaké ako u pána Mečiara. Ale ten scenár má byť taký. A som zvedavý, zajtra médiá, či to presne takto vyjde, že odinterpretované to bude tak: Poslanci rozprávali, žiadne návrhy nepredložili, ale pán premiér konkrétne pracovné miesta podpisoval, vytváral a robil. Či presne v tomto plytkom scenári pobeží aj mediálna informácia o tejto veci. Uvidíme. Chcel by som poukázať a pripomenúť uznesenie, ktoré tu máme navrhnuté, pretože dnes viackrát bolo povedané, že na čo vy tu žiadate predloženie správy, veď pán minister Richter už správu predložil? Dokonca skôr, prečo by sa malo o nej hovoriť? Ja som čítal tú správu pána Richtera a tá správa je o niečom úplne inom ako uznesenie a správu, ktorú požadujeme od vlády. Správa pána Richtera je o ospravedlňovaní stavu neustále rastúcej nezamestnanosti na Slovensku. Je to správa o výhovorkách, prečo sa to nedá nijako ovplyvniť z pozície vlády. To, čo my žiadame, prečítam to, je, aby vláda predložila správu „o konkrétnych opatreniach na zlepšenie podmienok pre tvorbu pracovných miest a zlepšenie podnikateľského prostredia v konkrétnych opatreniach; o konkrétnych opatreniach na znížení daňového a odvodového zaťaženia zamestnávateľov a o konkrétnych opatreniach na odbúranie ďalších finančných a nefinančných záťaží a bariér existujúcich v ekonomike Slovenska a opatreniach na zvýšenie konkurencieschopnosti ekonomiky Slovenska“. Hovoríme o konkrétnych opatreniach, ktoré od vlády žiadame. Nie o výhovorkách a o zdôvodňovaní, prečo tu rastie nezamestnanosť bez toho, aby vláda Slovenskej republiky mala možnosť čokoľvek s tým spraviť. A k tej druhej časti uznesenia. Žiadame úplne logickú vec, aj keď ani to nebránilo niekoľkým poslancom SMER-u, aby sa na tom zabávali. A to, žiadame, aby vláda neprijímala a nepredkladala ďalšie zákony, ktoré zaťažujú už dosť tak vysoké zaťaženie zamestnávateľov Slovenska finančnými a nefinančnými bremenami. Až si myslíte, že predkladať ďalšie zákony, ktoré zvýšia toto bremeno, ešte viac sťažia ich pôsobenie, ešte viac skomplikujú tvorbu pracovných miest, ešte viac znížia konkurencieschopnosť Slovenka, je dobrá vec, tak potom neviem. Takže o tomto je uznesenie, o ktorom budeme hlasovať. Tak ako som v prvom bode hovoril, že plán bol taký, že opozícia tu rozprávala, ale iba kritizovala a nič konkrétne nenavrhla, tak pripomínam, už sme to povedali viackrát, že sme tu mimo množstva návrhov navrhli opakovane päť konkrétnych odporučení a návrhov, ktoré vzišli z hlbokej diskusie so zástupcami reprezentujúcich všetkých zamestnávateľov Slovenska. A schválne sme nedali tieto, týchto päť návrhov do uznesenia, pretože rozumiem tomu, že politicky by nebolo možné od vás očakávať, aby ste takéto uznesenie zrazu prijali. Také osvietenie od vás nečakáme. Ale hovorili sme o nich preto, aby sme vám dali možnosť o nich uvažovať. Sú to kompromisné návrhy, ktoré pomôžu potlačiť nezamestnanosť. Ak by ste ich odmietali, keď ich budeme predkladať na nasledujúcich schôdzach, konkrétne návrhy vyplývajúce z týchto piatich odporúčaní, tak by som chcel, aby ste si uvedomili, že v tom prvom bode, kde žiadame alebo navrhujeme zníženie daní pre právnické osoby, ak budete proti tomu, tak ste za to, aby Slovensko malo najvyššie dane v okolí. Vyššie ako v Českej republike, v Maďarsku, v Poľsku, ale aj Veľkej Británii, Dánsku, Švédsku, Fínsku, že ste za to, aby takto Slovensko konkurovalo ostatným krajinám v súťaži o investície, a že ste za to, aby sa ďalej znižovala konkurencia Slovenska, ktorá, pripomínam, v roku 2006, keď nastupoval Fico, bola taká, že Slovensko bolo na 36. mieste a dnes sme na 71. mieste po piatich rokoch vlády Roberta Fica. Tretí od konca v rámci Európskej únie. K bodu dva, ktorý hovorí o potrebe znížiť odvodové zaťaženie pre nízkopríjmové skupiny. Ak ste proti tomuto riešeniu, tak ste proti tomu, aby si ľudia, ktorí patria k nízkopríjmovým skupinám, aby si našli prácu. Pretože im sťažíte túto pozíciu. A ste za to, aby títo ľudia, aj keď majú nízke príjmy, aby boli ich nízke príjmy ešte viac znižované vysokými odvodmi, ktoré ste na tieto nízke príjmy nasadili, a tým im znižujete životnú úroveň, znižujete im čistý príjem a sťažujete im vôbec možnosť prežiť. K bodu tri, v ktorom navrhujeme, aby sme hľadali zmenu regulačného rámca pre stanovenie cien elektrickej energie, ktorá je najvyššia pre zamestnávateľov v Európskej únii. Ak ste proti tomu, tak ste za to, aby slovenské firmy alebo firmy pôsobiace na Slovensku platili najvyššie ceny elektriny v Európskej únii, aby opúšťali kvôli tomu Slovensko a aby cez vysoké distribučné poplatky, ktoré zaviedla prvá Ficova vláda, bohatla úzka skupina vyvolených. V bode štyri, ktorý by sa dal nazývať jednou vetou, „Pracovať sa oplatí“, až ste proti zmenám, ktoré obsahuje tento bod, tak ste za to, aby pokračovalo platenie neustále sa rozširujúcej nezamestnanosti, ste za to, aby sa platilo za šíriacu sa chudobu, a ste proti tomu, aby sa ľudia živili vlastnou prácou, prácou svojich rúk. A v poslednom bode, ktorý hovorí o nevyhnutných zmenách v Zákonníku práce, ktoré zdražujú tvorbu pracovných miest. Ak ste proti takýmto zmenám, tak ste proti vytváraniu pracovných miest. Ste za zaťažovanie tých, čo tvoria pracovné miesta, ďalšími bremenami a ste za to, aby naďalej boli ľudia odrádzaní od zamestnávania a tvorby pracovných miest. Povedal som to preto, aby ste videli druhú stranu tejto mince, pretože tieto návrhy smerujú k pozitívnym záverom. A ja by som bol veľmi rád, keby sme hľadali tieto cesty a hľadali ich spoločne, pretože bez vás to nejde, ale keď ich odmietnete, tak aj zodpovednosť bude výlučne na vás. Ďakujem za pozornosť. (Potlesk.)